陆游
送叶尚书
曩岁榜扁舟，万里归自蜀。
五月下瞿唐，六月过浮玉。
於时始识公，一笑忘暑毒。
羽扇临清流，华觞跋红烛。
一别十五年，去日如电速。
孤生晚还朝，歛退惭陆陆。
要津非所冀，见公心自足。
斥归又七载，衰病将就木。
造物哀其穷，公来位岳牧。
每见语谆谆，与世异寒燠。
圣朝方急贤，登用及钓筑，如公实旧德，顾岂待梦卜。
初闻一札下，已报四辈趣。
悬知新天子，虚怀须启沃，愿公论其大，始为天下福。
即宣垂拱麻，宁复摛文宿？